शादी के बाद तोड़ीं बंदिशें, वायरल हुईं मेरी कहानियां तो दुनिया ने जाना
दैनिक भास्कर की ये मैं हूं सीरीज में आज जानिए भारत-नेपाल बॉर्डर पर बसे डुमरियागंज से देशभर में अपनी कहानियां सुना रहीं सबाहत आफरीन की कहानी, खुद उन्हीं की जुबानी…
एक लड़की ऐसे परिवार में जन्मी, जहां कोई उसका नाखून तक नहीं देख सकता। 8वीं क्लास से पर्दे में रहने लगी। कॉलेज जाने की नहीं मिली परमिशन, घर से प्राइवेट पढ़ी। शादी हुई, ससुराल पहुंची, जहां नौकर-चाकर आगे-पीछे घूमते। गहनों से लदी-सजी रहती। लेकिन, खुद को तलाशने और कहीं पहुंचने की तड़प उसे बेचैन रखती। फिर उसने अपनी जिंदगी का मकसद तलाशा।
2017 में आई आमिर खान की फिल्म 'सीक्रेट सुपरस्टार' की इंसिया मलिक की तरह अपनी पहचान छिपाकर दुनिया को अपने हुनर से रूबरू कराया। जिसके बाद देशभर की पत्रिकाओं से लेकर ऐप्स की ऑडियो सीरीज के लिए कहानियां और किताबें लिखनी शुरू की। बेटियों को गांव की गलियों से निकाला और लखनऊ जैसे बड़े शहर का खुला आसमान दिया। कभी उसका विरोध करने वाले भी आज उस पर फख्र करते हैं।
दैनिक भास्कर की ये मैं हूं सीरीज में आज जानिए भारत-नेपाल बॉर्डर पर बसे डुमरियागंज से देशभर में अपनी कहानियां सुना रहीं सबाहत आफरीन की कहानी, खुद उन्हीं की जुबानी…
मैं यूपी स्थित सिद्धार्थनगर जिले के छोटे से गांव में पली-बढ़ी। पिता एडवोकेट थे और मां हाउस वाइफ। परिवार में सारे लोग बहुत पढ़े-लिखे हैं। मां भी जमींदार परिवार से रहीं। लेकिन, इतना पढ़ा-लिखा संपन्न घराना होने के बावजूद औरतों की स्थिति ठीक नहीं रही। परिवार पर दकियानूसी समाज का असर हमेशा बना रहा। औरतें हमेशा पर्दे में रहतीं।
मैं बमुश्किल 12-13 साल की थी, जब एक बड़ी सी काली चादर मेरा पर्दा बन गया। 10वीं तक आते-आते बुर्का भी पहनने लगी। कोई हमारे नाखून तक नहीं देख सकता था। मैं 3 भाइयों की इकलौती बहन हूं। लेकिन, भाई और पिता के बिना अकेले बाहर नहीं निकल सकती। कजन और दर्जी तक के सामने जाने की इजाजत नहीं मिलती।
जिस समाज का हिस्सा हूं, वहां लड़कों के लिए नई चीजें एक्सप्लोर करना अच्छा मानते हैं, लेकिन औरतें बंद कमरे में पूरी जिंदगी गुजार दें, यही बेहतर समझा जाता है। लड़कियों को भी बस इसलिए पढ़ाया जाता, ताकि उनकी शादी अच्छे परिवार में हो जाए। वह पढ़-लिखकर नौकरी करने की बात सोच भी नहीं सकतीं।
ग्रेजुएशन की पढ़ाई मैंने प्राइवेट फॉर्म भरकर की, क्योंकि डिग्री कॉलेज में को-एजुकेशन में पढ़ने की इजाजत नहीं मिली। घर पर ही रहकर बीए-एमए किया। कभी कॉलेज और क्लासरूम की शक्ल नहीं देखी। मैं नहीं जानती टीचर, प्रोफेसर कैसे लेक्चर देते हैं। नोट्स कैसे बनाते हैं।
मेरी कुछ सहेलियां पढ़ाई के लिए गोरखपुर गईं। मैंने पूछा तो मना कर दिया गया कि घर से दूर नहीं भेज सकते। शादी करनी है और अगर जरा सी भी ऊंच-नीच हो गई, तो लोग बातें बनाएंगे। मैं दिन-रात पढ़ती। भाई पेपर दिलाने ले जाते और वही घर ले आते। उन्हें मेरी सेफ्टी को लेकर हमेशा डरे रहते।
आगे बढ़ने से पहले लड़कियों की मुश्किलों पर अपनी राय भी साझा करते चलें... 
रसूखदार परिवार में हुई शादी, लेकिन रास नहीं आती थी आलीशान जिंदगी
अब्बू के इंतकाल के बाद मेरी शादी की तैयारियां शुरू हो गईं। सबको लगता बेटी बड़ी जिम्मेदारी है, शादी करके काम निपटाओ। मैं नौकरी करना चाहती थी, लेकिन फैमिली में किसी को शादी से इंकार करते नहीं देखा था।
एक रसूखदार परिवार में मेरी शादी हो गई। मेरे बड़े ससुर विधायक और मंत्री रह चुके थे। 200-250 लोगों का बड़ा परिवार। हर काम के लिए नौकर-चाकर। बस महंगे कपड़े और जेवर पहनो, बढ़िया खाओ और बिस्तर पर आराम फरमाओ। लेकिन, मैंने ऐसी बेमकसद जिंदगी नहीं चाही थी कि पति घुमाए और तोहफे देता रहे। 25-26 साल की उम्र तक 2 बच्चों की मां बन गई। सास और ननद ने मेरा बहुत साथ दिया। उन्होंने ही मेरे बच्चे पाले।
खो गई पहचान, लगता जिंदगी का अंत हो गया
बेटियां बड़ी हुईं तो ख्याल आया कि क्या मेरी जिंदगी का यही मकसद यही है। मन ही मन परेशान रहने लगी। लगता कि मेरा अस्तित्व, मेरी पहचान खत्म हो गई है। पहले मैं बेटी, फिर बहन बनी। उसके बाद मुझे बहू की पहचान मिली और अब 'मंतशा' की अम्मी बन गई। खुद से पूछती कि क्या मेरा नाम ‘सबाहत’ है। सबाहत का अर्थ है सुबह की ताजगी, खूबसूरती। लेकिन, मुझे नहीं पता था कि मेरी जिंदगी की ताजगी और खूबसूरती कहां छूट गई।
मैं कमरे में चुपचाप रोती। डिप्रेशन में चली गई। लोग पूछते कि सबकुछ तो है और क्या चाहिए। चलो और गहने ले लो, डिजाइनर झुमके ले लो। लोगों को लगता है कि सिर्फ गरीबी ही सबसे बड़ी परेशानी है। लेकिन, खासकर मुस्लिम औरतों की जिंदगी में और भी बहुत सी मुसीबतें हैं। अपने मन का कुछ करने की आजादी नहीं है।
खुद को पाने और अपने नाम से पहचाने जाने की इस तड़प ने ही मुझे हिम्मत दी। फिर मैं उस राह पर चल निकली, जिसने मेरी बेटियों को भी खुला आसमान दिया।
चुपके से फेसबुक पर अकाउंट बनाया, वायरल होने लगीं कहानियां
मेरी अम्मी को पढ़ने-लिखने का बहुत शौक था। मुझपर भी उनका असर हुआ। मैं बचपन से कविताएं-कहानियां लिखती। अम्मी-अब्बू हमेशा उत्साह बढ़ाते। यह अलग बात है कि मेरी रचनाएं कभी छपने के लिए नहीं भेजी जातीं। अखबार में बेटियों की फोटो छपना अच्छी बात नहीं मानी जाती। ससुराल में मुझे थोड़ा प्रोग्रेसिव माहौल मिला। मेरे ससुर जानते थे कि मैं लिखती हूं, इसलिए वे मुझे डायरी और पेन गिफ्ट में देते। पति भी सपोर्ट करते।
शादी के बाद मैंने चुपके-चुपके फेसबुक पर अकाउंट बनाया, लेकिन डीपी में अपनी फोटो नहीं लगा सकती थी। फेसबुक पर ही कहानियां लिखनी शुरू कीं, तो पोस्ट वायरल होने लगी। किसी ने कहा कि नीलेश मिसरा को अपनी कहानियां भेजो। उनकी किस्सागोई बहुत पॉपुलर थी। मैंने उन्हें अपनी कहानी ईमेल की, जो उन्हें पसंद आई। फिर मैं उनकी मंडली का हिस्सा बन गई।
पर्दा छोड़ा, सोशल मीडिया पर फोटो शेयर हुए, लोगों को रास नहीं आई यह बात
अपने जुनून की उंगली पकड़ मैंने लिखना शुरू किया। 30 हजार रुपए का पहला पेमेंट मिला। यह मेरी पहली अपनी कमाई थी। खुद की कमाई हाथ आई तो मैं उड़ने लगी। मेरे फैसलों को हिम्मत मिली।
लेकिन, चुनौतियां अभी बाकी थीं। हर कहानी के साथ मेरी फोटो सोशल मीडिया पर शेयर की जाती। मायके वाले हैरान थे कि जो बेटी पर्दे में रहती थी, आज उसकी फोटो सोशल मीडिया पर घूम रही है। लोग सोचते हैं कि इज्जतदार परिवार की बेटी की तस्वीर कोई क्यों देखे। यह तो शर्मनाक बात है। समाज के बेतुके प्रेशर लड़कियों के लिए जेल बन जाते हैं।
मिला सम्मान तो बदलने लगा सबका नजरिया
जब मैं सम्मानित होने लगी तब लोगों का नजरिया बदला। भोपाल से लेकर जयपुर तक मुझे बुलाया जाने लगा। अखबारों में मेरे बारे में छपने लगा। मेरी किताब ‘मुझे जुगनुओं के देश जाना है’ आई, वह बेस्ट सेलर बनी। तब घरवालों को लगा कि उनकी बेटी ने उनका सम्मान बढ़ाया है। कोई घर आता, तो बकायदा मेरा परिचय कराया जाता कि इनकी कहानियां रेडियो पर आती हैं।
मैंने न तो अपना परिवार छोड़ा, न उनसे झगड़ी। उन्हें अपने तर्क दिए। अपने फैसले पर अड़ी रही। धीरे-धीरे वह मेरी बात समझने लगे। क्योंकि, मैं जानती थी कि बिना परिवार के सपोर्ट के जिंदगी बहुत मुश्किल हो जाती है। चाहे भाई हों, मां या फिर पति, उनके बिना जिंदगी अधूरी है। उनके साथ और अपने जुनून की बदौलत अब मुझे आकाशवाणी में भी बतौर आरजे काम करने का मौका मिला है।
बेटियों के लिए पकड़ी डुमरियागंज से लखनऊ की राह
अपना मुकाम हासिल करने के बाद अब बारी बेटियों की जिंदगी बदलने की थी। मुझे मालूम था कि गांव में ही रह गई, तो बेटियों को भी यहीं पढ़ा-लिखाकर उनकी शादी कर दी जाएगी। फिर वे भी अधूरे सपनों के साथ जिंदगी बसर करेंगी। तब मैंने फैसला लिया कि लखनऊ जाकर रहूंगी और बेटियों को पढ़ाऊंगी।
यह काम बहुत कठिन था। पति गांव में टीचर हैं। हमारे साथ लखनऊ नहीं आ सकते थे और बहू अकेले जाकर लखनऊ में रहे, यह बात किसी को अच्छी नहीं लगी। फिर मैंने उन्हें समझाया कि आपकी बेटियों के भविष्य के लिए यह फैसला अच्छा है। मेरे ससुर ने भी साथ दिया। मैंने सबको मना लिया।
मैं कभी भाई के बिना बाजार तक नहीं गई थी। लेकिन, जब लोग मुझे मेरे नाम से जानने लगे, तो इस बात ने मुझे कॉन्फिडेंस से भर दिया कि मैं बेटियों के साथ बड़े शहर में रह सकती हूं। फिर मैं लखनऊ पहुंची। फ्लैट लिया और सबकुछ अकेले संभालने लगी। बेटियों का अच्छे स्कूल में दाखिला कराया।
विरोध के बावजूद सीखा कार चलाना, कभी सड़क तक पार करना था मुश्किल
आने-जाने में दिक्कत होती थी, इसलिए घर से कार मंगवाई। मेरे खानदान में कभी किसी लड़की ने कार नहीं चलाई थी और मुझे भी मना किया गया। लेकिन, मैंने ड्राइविंग सीखी। अब खुद कार चलाते हुए बेटियों को लेकर घर से निकलती हूं। कोई गांव से आता है, तब भी मैं ही ड्राइविंग सीट पर बैठती हूं। मैं वही लड़की हूं, जो लखनऊ आने पर सड़क नहीं पार कर पाती थी।
मेरी दोनों बेटियों से अच्छी दोस्ती है। हम तीनों में खूब पटती है। खुद को देखती हूं तो सोचती हूं कि मैं वही हूं, जो बचपन में नकाब लगाकर निकलती थी। अगर मैंने कोई स्टेप न लिया होता, तो आज मेरी बेटियों के नसीब में भी वही होता। मुझे यकीन है कि वे सिंगिंग-डांसिंग, जो मन करेगा सीखेंगी। पढ़ेंगी-लिखेंगी, ऑफिसर बनेंगी, अपने सपने पूरे करेंगी, क्योंकि वे मेरी बेटियां हैं।